Ole Hækkerup (S), 2009-10-29:
Tak, formand.
Det her lovforslag indeholder to elementer, og begge elementer kan Socialdemokraterne støtte, og derfor stemmer vi også for det her lovforslag.
Den første del handler om, at luftfarten inddrages i EU's CO2-kvote-handelssystem fra 2012.
Helt enkelt er det jo et direktiv, der omsættes til lov.
Men politisk er det også en udvikling, Socialdemokraterne kan støtte.
Flyrejser fylder meget, når det gælder den globale opvarmning.
Mange lande, som vi håber på at få med i en global klimaaftale, fylder mindre i det store regnskab, end luftfarten gør.
Antallet af flyrejser vil formentlig stige i de kommende år, og derfor er det helt rigtigt også at få flyselskaberne ind under det globale ansvar for klimaet, ved at alle flyrejser inden for og til og fra lufthavne i EU nu tages med i en beregning af udslippet af CO2.
Det er i bemærkningerne til lovforslaget omtalt, at 85 pct. af luftfartens kvoteloft fra 2012 vil blive uddelt gratis til selskaberne, mens 15 pct. af den samlede mængde af kvoter til luftfarten omsættes ved auktion.
De 85 pct. reduceres derefter til 82 pct. frem mod 2020.
Pengene, der på den måde kommer ind, bliver hos medlemslandene.
Kort sagt giver det indtægter til statskassen.
Men så vidt jeg kan se, er bemærkningerne kemisk renset for nogen vurdering af, hvor stort et beløb der er tale om.
Det vil vi stille spørgsmål om i udvalgsbehandlingen, ikke fordi vi er imod – tværtimod – men for at finde ud af, hvad det kommer til at betyde for statskassen.
Vi støtter, som det forhåbentlig allerede er fremgået, det, der reelt er en CO2-afgift på flyrejser.
Vi støtter, at det indrettes på den måde, fordi det skal være en fordel for flyselskaberne at prøve at udlede mindre.
Det er alt sammen godt, men som sagt mangler vi belysning af, hvad det vil betyde for den danske statskasse, og det kommer vi så rundt om i udvalgsbehandlingen.
Den anden del af lovforslaget er, som det allerede er nævnt,
en forlængelse af fristen i VE-loven i forhold til skrotningsordning for vindmøller.
Her bliver fristen for at udnytte skrotningsordningen forlænget, her er der tale om at skrotte gamle vindmøller og sætte nye op.
Vi støtter, at gamle møller skrottes, og at nye og bedre sættes op.
Skal Danmark nå målet om en markant øget andel af vedvarende energi, skal der jo også nye møller op på land.
Det er aftalt i energiforligskredsen.
Både luftfart og nye møller på land trækker i den rigtige retning.
Den rigtige retning er der brug for, når Dansk Folkeparti springer ud som klimaskeptikere, når De Konservative mener, at burka er en større udfordring for den kommende generation end klimaet, og når Venstre med tiden vil afvikle støtten til vindmøller.
Vi venter på den strategi for at få CO2-udledningerne ned, når det gælder den ikkekvotebelagte sektor, altså det, man populært kalder biler, bønder og boliger, som regeringen selv har annonceret i seneste klima- og energipolitiske redegørelse.
Den skulle være kommet i dette efterår.
Regeringen svigter ved ikke at fremlægge en overordnet klimastrategi i god tid før klimatopmødet osv. osv.
Men heldigvis trækker EU og energiforligskredsen i den rigtige retning.
Når Socialdemokraterne anbefaler det her forslag til at blive vedtaget, handler det derfor om, hvor sølle landet og det globale klima ville være stillet, hvis vi var overladt til VKO-flertallet alene.
En ny regering vil tage helt anderledes fat.